POTPOURRI: Sit teelepel neer | Netwerk24
POTPOURRI: Sit teelepel neer
Deur Karin Muller 24 September 2020 06:03
Daar is iets vreemd bevrydends aan die besef dat niks wat jy doen – of gaan doen – vir sekere mense goed genoeg is nie. Ontstellend. Tog bevrydend.
Die meeste mense het iemand in hul lewe wat 'n sekere standaard stel. 'n Sekere verwagting van jou het. 'n Sekere prentjie in hul kop het waaraan jy moet voldoen.
In sommige gevalle is dit 'n goeie ding. Dit noop jou om hoër hoogtes te bereik. Dit plaas jou onder net genoeg druk om die volgende mylpaal te bereik of 'n uitdaging te bowe te kom.
Maar soms is daar mense in jou lewe wat 'n onrealistiese prentjie van jou het. Onmoontlike verwagtinge. Onmenslike standaarde.
Nie net is dit vir hulle aanvaarbaar dat jy die onmoontlike sal regkry nie, dit word inderdaad van jou verwag.
Slaag jy met moeite daarin om die eerste paar doelwitte te bereik, word die dwarslat net hoër gelig.
Jy moet meer toewyding en energie aan die dag lê om aan hul verwagtinge te voldoen.
Self kan hulle nie aan hierdie veeleisende vereistes voldoen nie. Maar jy moet blykbaar.
Dit is soos om die Groot Gat met 'n teelepel te probeer toegooi. Hoe vinnig jy ook al skep en hoe meer grond jy op die teelepel stapel – jy gaan steeds nie veel uitgerig kry nie. Dit bly immers 'n teelepel. En die Groot Gat.